Sipan
Sipan, landsby i Nordperu, hvor man i 1987 fandt rige fyrstebegravelser fra Moche-kulturen. Sipan består af tre adobepyramider; i den mindste er der ca. 300 e.Kr. gravlagt flere fyrster, bl.a. "Herren af Sipan", "Fuglepræsten" og "Den Gamle Herre". Gravgaverne omfatter forarbejdede guld- og sølvsager, lapis lazuli fra Chile, turkiser, tekstiler og keramik. Trækisterne er omgivet af dræbte krigere med afhuggede fødder, kvinder, lamaer og hunde.